CELEX: 32022R0980
Language: el
Date: 2022-06-23 00:00:00
Title: Εκτελεστικός κανονισμός (ΕΕ) 2022/980 της Επιτροπής της 23ης Ιουνίου 2022 για την τροποποίηση του εκτελεστικού κανονισμού (ΕΕ) αριθ. 75/2013 όσον αφορά τους πρόσθετους εισαγωγικούς δασμούς στον τομέα της ζάχαρης

24.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/91
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/980 ΤΗΣ ΕΠΙΤΡΟΠΗΣ
         της 23ης Ιουνίου 2022
         για την τροποποίηση του εκτελεστικού κανονισμού (ΕΕ) αριθ. 75/2013 όσον αφορά τους πρόσθετους εισαγωγικούς δασμούς στον τομέα της ζάχαρης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 182 παράγραφος 4,
         Εκτιμώντας τα ακόλουθα:
         
                     (1)
                  
                  
                     Το άρθρο 36 του κανονισμού (ΕΚ) αριθ. 951/2006 (2) της Επιτροπής προβλέπει πρόσθετο εισαγωγικό δασμό για ορισμένα προϊόντα στον τομέα της ζάχαρης.
                  
               
                     (2)
                  
                  
                     Λαμβανομένων υπόψη των συνθηκών της αγοράς και των προβλέψεων που ίσχυαν εκείνη τη χρονική στιγμή, ο εκτελεστικός κανονισμός (ΕΕ) αριθ. 75/2013 (3) της Επιτροπής προέβλεπε ότι οι πρόσθετοι εισαγωγικοί δασμοί δεν πρέπει να επιβάλλονται σε ορισμένα προϊόντα ζάχαρης έως τις 30 Σεπτεμβρίου 2015. Δεδομένου ότι οι επικρατούσες συνθήκες της αγοράς δεν μεταβλήθηκαν ουσιωδώς μετά την εν λόγω ημερομηνία, ο εκτελεστικός κανονισμός (ΕΕ) αριθ. 1278/2014 (4) της Επιτροπής παρέτεινε την περίοδο αυτή έως τις 30 Σεπτεμβρίου 2017 και ο εκτελεστικός κανονισμός (ΕΕ) 2017/1409 (5) της Επιτροπής την παρέτεινε περαιτέρω έως τις 30 Σεπτεμβρίου 2022.
                  
               
                     (3)
                  
                  
                     Σύμφωνα με το άρθρο 182 παράγραφος 2 του κανονισμού (ΕΕ) αριθ. 1308/2013, δεν πρέπει να επιβάλλεται πρόσθετος εισαγωγικός δασμός, εάν δεν θεωρείται πιθανόν να διαταραχθεί η αγορά της Ένωσης από τις εισαγωγές ή εάν τα αποτελέσματα θα ήταν δυσανάλογα προς τον επιδιωκόμενο στόχο. Λαμβανομένων υπόψη των βασικών μεγεθών της παγκόσμιας και της ενωσιακής αγοράς ζάχαρης, θα συνεχίσει να είναι μικρή η πιθανότητα διατάραξης της ενωσιακής αγοράς από τις εισαγωγές των προϊόντων ζάχαρης που υπόκεινται στον εισαγωγικό δασμό, ο οποίος προβλέπεται στο κοινό δασμολόγιο. Κατά συνέπεια, δεν θα πρέπει να επιβάλλονται πρόσθετοι δασμοί στις εν λόγω εισαγωγές, εκτός εάν μεταβληθεί σημαντικά η κατάσταση της αγοράς.
                  
               
                     (4)
                  
                  
                     Ως εκ τούτου, θα πρέπει να παραταθεί η περίοδος κατά την οποία δεν πρέπει να επιβάλλονται πρόσθετοι εισαγωγικοί δασμοί σε ορισμένα προϊόντα ζάχαρης, η οποία προβλέπεται στο άρθρο 1 του εκτελεστικού κανονισμού (ΕΕ) αριθ. 75/2013.
                  
               
                     (5)
                  
                  
                     Επομένως, ο εκτελεστικός κανονισμός (ΕΕ) αριθ. 75/2013 θα πρέπει να τροποποιηθεί αναλόγως.
                  
               
                     (6)
                  
                  
                     Για λόγους ασφάλειας δικαίου, ο παρών κανονισμός θα πρέπει να εφαρμόζεται από την επομένη της λήξης της περιόδου που προβλέπεται στο άρθρο 1 του εκτελεστικού κανονισμού (ΕΕ) αριθ. 75/2013.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 1 του εκτελεστικού κανονισμού (ΕΕ) αριθ. 75/2013, η ημερομηνία «30 Σεπτεμβρίου 2022» αντικαθίσταται από την ημερομηνία «30 Σεπτεμβρίου 2027».
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Οκτωβρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Ιουνίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Κανονισμός (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (ΕΕ L 178 της 1.7.2006, σ. 24).
         
            (3)  Εκτελεστικός κανονισμός (ΕΕ) αριθ. 75/2013 της Επιτροπής, της 25ης Ιανουαρίου 2013, για παρέκκλιση από τον κανονισμό (ΕΚ) αριθ. 951/2006 όσον αφορά την εφαρμογή των αντιπροσωπευτικών τιμών και των πρόσθετων εισαγωγικών δασμών για ορισμένα προϊόντα στον τομέα της ζάχαρης και την κατάργηση του εκτελεστικού κανονισμού (ΕΕ) αριθ. 892/2012 σχετικά με τον καθορισμό των αντιπροσωπευτικών τιμών και των ποσών των πρόσθετων εισαγωγικών δασμών για ορισμένα προϊόντα του τομέα της ζάχαρης για την περίοδο 2012/2013 (ΕΕ L 26 της 26.1.2013, σ. 19).
         
            (4)  Εκτελεστικός κανονισμός (ΕΕ) αριθ. 1278/2014 της Επιτροπής, της 1ης Δεκεμβρίου 2014, για την τροποποίηση των κανονισμών (ΕΚ) αριθ. 967/2006, (ΕΚ) αριθ. 828/2009, (ΕΚ) αριθ. 891/2009 και του εκτελεστικού κανονισμού (ΕΕ) αριθ. 75/2013 (ΕΕ L 346 της 2.12.2014, σ. 26).
         
            (5)  Εκτελεστικός κανονισμός (ΕΕ) 2017/1409 της Επιτροπής, της 1ης Αυγούστου 2017, για την τροποποίηση του εκτελεστικού κανονισμού (ΕΕ) αριθ. 75/2013 και του κανονισμού (ΕΚ) αριθ. 951/2006 όσον αφορά τον πρόσθετο εισαγωγικό δασμό στον τομέα της ζάχαρης και τον υπολογισμό της περιεκτικότητας σε σακχαρόζη της ισογλυκόζης και ορισμένων σιροπιών (ΕΕ L 201 της 2.8.2017, σ. 21).